- Ակնհայտ է, որ Թուրքիան չի հրաժարվել Մեծ Թուրանի ծրագրից, ըստ որի՝ մահմեդական երկրները պետք է կապել իրար հետ: Դե քանի որ ՀՀ-ից ու Արցախից հույսը կտրել է, հիմա փորձում է այդ քաղաքականությունն իրականացնել Վրաստանի տարածքով: Աջարիան համարյա թուրքական է, հիմա եթե կարողանա Ջավախքն էլ թուրքական տարրերի ներգրավմամբ մեկուսացնել Հայաստանից, ապա Հայաստանը կհայտնվի լիարժեք շրջափակման մեջ: Այդժամ Վրաստանը նույնիսկ մեծ ցանկության դեպքում ոչինչ չի կարողանա անել: Թուրք-ադրբեջանական տանդեմը հարևանների հետ տարածաշրջանային ծրագրեր կազմելիս, նպատակ ունի Հայաստանին մեկուսացնել: Բաքու-Թբիլիսի-Ջեյհան նավթամուղի կառուցումը Հայաստանին մեկուսացնելու քաղաքականության վառ օրինակներից է, կամ ասենք Կարս-Ախալքալաք երկաթգիծը: Թեպետ կար ժամանակին գործող Կարս-Գյումրի երկաթգիծը, և տնտեսապես ավելի նպատակահարմար կլիներ այն վերանորոգել ու վերագործարկել, քան թե կառուցել լրիվ նորը, բայց փաստորեն ընտրվեց 2-րդ տարբերակը: Հիմա ևս մի քաղաքականություն է տարվում. Վրաստանը փորձում է էներգակիրների մատակարարման այլ աղբյուրներ փնտրել: Որպես լրացուցիչ աղբյուր դիտարկում են Իրանից գազ ներկրելը: Վրաստանը հիմա փորձում է դառնալ իրանական գազը դեպի Եվրոպա արտահանող հանգույցներից մեկը: Բայց թե ինչպես կզարգանան դեպքերը, կախված է նաև հայկական կողմի դիրքորոշումից և տարվող աշխատանքներից: Ինչքան տեսնում եմ այս իրողությունների մեջ հայկական կողմից ոչ մի արձագանք չի լինում: Կգա պահ, որ Վրաստանը պիտի որոշի ՀՀ-ի թե Ադրբեջանի տարածքով իրանական գազը հասցնել Վրաստան: Սա մի իրողություն է, որից հայկական կողմը չպիտի անմասն մնա: Չգիտեմ՝ կուլիսային ինչ պայմանավորվածություններ կան, որոնց մասին մենք չգիտենք, բայց առերևույթ ադրբեջանական կողմն իր քայլերն անում է, իսկ հայկական կողմից բացարձակ տեղեկություն չկա: Երբ Վրաստանում իշխանափոխություն եղավ, մենք ուրախացանք, որ կարող է վերագործարկվել աբխազական երկաթգիծը դեպի Ռուսաստան ելքի համար, բայց դա տեղի չունեցավ: Մոտ ապագայում էլ հույս չկա, որ տեղի կունենա: Ադրբեջանաթուրքական տնտեսական ճնշումն այնքան մեծ է, որ Վրաստանը նույնիսկ ցանկության դեպքում չի կարող ՀՀ-ին ներգրավել տարածաշրջանային տնտեսական ծրագրերում: Այնպես որ, եթե Հայաստանը համապատասխան և լուրջ քայլեր չանի, մոտ ապագայում վերջնական տնտեսական շրջափակման կենթարկվի: